กอร์ปศักดิ์ เชื่อแก้ปัญหามาบตาพุดยังไม่ถึงทางตัน
กอร์ปศักดิ์ ระบุ ระงับโครงการลงทุนมาบตาพุดยังไม่ถึงทางตัน เร่งทำความเข้าใจ 30 โครงการ พร้อมสรุปรายงานเสนอครม.พุร่งนี้
25 ม.ค. 2553

กอร์ปศักดิ์ ระบุ ระงับโครงการลงทุนมาบตาพุดยังไม่ถึงทางตัน เร่งทำความเข้าใจ 30 โครงการ พร้อมสรุปรายงานเสนอครม.พุร่งนี้
นายกอร์ปศักดิ์ สภาวสุ เลขาธิการนายกรัฐมนตรี กล่าวว่า กรณีที่ศาลปกครองกลางยกคำร้องขอให้มีการทบทวนคำสั่งระงับโครงการลงทุนของภาคอุตสาหกรรม 30 โครงการในมาบตาพุด โดยเชื่อว่าการแก้ปัญหาดังกล่าวยังไม่ถึงทางตัน เพราะตามคำพิพากษาของศาลระบุว่า หากโครงการ หรือกิจกรรมใดได้ดำเนินการตามกฎ หรือระเบียบที่ผู้มีอำนาจหน้าที่กำหนดตามมาตรา 67 วรรค 2 ของรัฐธรรมนูญแห่งราชอาณาจักรไทย 2550 ผู้ถูกฟ้องคดีทั้ง 8 หรือผู้มีส่วนได้เสีย อาจมีคำขอต่อศาลปกครองกลาง เพื่อขอให้พิจารณามีคำสั่งแก้ไข หรือยกเลิกคำสั่งนั้นได้
โดยขอเวลาทำความเข้าใจกับทั้ง 30 โครงการก่อน ในช่วง 1-2 วันนี้ และในวันพรุ่งนี้ (26 ม.ค.) กระทรวงอุตสาหกรรมจะรายงานสรุปกรณีดังกล่าวให้ที่ประชุมคณะรัฐมนตรีพิจารณา